ไทยพาณิชย์ยันไม่ใช่ต้นตอทุจริต1.6พันล้านสจล.
ไทยพาณิชย์ยันไม่ได้พัวพันทุจริตเงิน สจล. 1,600 ล้าน เผย &#8220;ทรงกลด&#8221; ไม่น่าไว้ใจจนต้องให้ลาออก
21 ม.ค. 2558

ไทยพาณิชย์ยันไม่ได้พัวพันทุจริตเงิน สจล. 1,600 ล้าน เผย “ทรงกลด” ไม่น่าไว้ใจจนต้องให้ลาออก
นายเกียรติศักดิ์ รุ่นพระแสง ผู้แทนคณะบุคคลในสถาบันเทคโนโลยีพระจอมเกล้าเจ้าคุณทหารลาดกระบัง (สจล.) เปิดเผยว่า มายื่นหนังสือเพื่อขอทราบแนวปฏิบัติของธนาคารไทยพาณิชย์ต่อการทุจริตเงิน 1,600 ล้านบาท ของสจล. ในฐานะที่ให้บริการบัญชีเงินเดือนหลักของบุคลากรทั้งหมดของ สจล. และมีจำนวนเงินพัวพันกับคดีทุจริตใน สจล.มากที่สุด รวมทั้งเรียกร้องให้สถาบันการเงินอื่นๆ ที่มีส่วนเกี่ยวพันกับคดีทุจริต เช่น กรุงศรีอยุธยาและกรุงไทยออกมาแสดงจุดยืนด้วย
นายพงษ์สิทธิ์ ชัยฉัตรพรสุข ผู้ช่วยผู้จัดการใหญ่อาวุโส สายบริหารการป้องกันอาชญากรรมทางการเงินและความปลอดภัย ธนาคารไทยพาณิชย์ กล่าวว่า จุดเริ่มต้นความเสียหายอยู่ที่ธนาคารอื่น แม้ว่าจะมีการโอนเงินเข้า-ออกผ่านธนาคารไทยพาณิชย์ แต่จุดโอนไม่ใช่จุดที่ผิด ความผิดจึงต้องไปดูที่พฤติการณ์ ธนาคารเป็นเหมือนท่อน้ำ ไม่สามารถรู้ได้ว่าจะมีน้ำดีหรือน้ำเสียไหลผ่าน ดังนั้นต้องไปดูที่ต้นทางซึ่งเป็นวาล์วเปิด-ปิด ซึ่งก็คือผู้รับกับผู้โอนเงิน
นอกจากนี้ ในช่วงที่มีข่าวการยักยอกเงิน สจล. ธนาคารไม่ได้นิ่งเฉยได้ให้ความร่วมมือกับตำรวจตั้งแต่ต้น และยังเชิญสถาบันการเงินอื่นๆ ที่มีบัญชีเกี่ยวข้องกับ สจล. เข้ามาร่วมมือให้ข้อมูลแก่ตำรวจด้วย 
สำหรับนายทรงกลด ศรีประสงค์ ผู้ต้องหาในคดียักยอกทรัพย์ สจล. เคยทำงานที่ธนาคารไทยพาณิชย์จริง ต่อมาลาออกไปเพราะมีการปฏิบัติไม่เป็นไปตามระเบียบของธนาคาร คือเรื่องการเบิกถอนเงิน โดยนายทรงกลดไม่ได้เซ็นยืนยัน แต่เมื่อทางธนาคารได้สอบถามไปยังผู้บริหาร สจล. ในขณะนั้นว่ามีการเบิกถอนเงินจำนวนดังกล่าวจริงหรือไม่ ทางผู้บริหาร สจล.ยืนยันตัวเลขออกมาตรงกัน จึงถือเป็นอันสิ้นสุด